Document ID: 32014R1371

KOMISIJOS DELEGUOTASIS REGLAMENTAS (ES) Nr. 1371/2014
2014 m. gruodžio 19 d.
kuriuo iš dalies keičiamas Deleguotasis reglamentas (ES) Nr. 1031/2014, kuriuo nustatomos papildomos išskirtinės laikinosios paramos tam tikrų vaisių ir daržovių augintojams priemonės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
kadangi:
(1)
2014 m. rugpjūčio 7 d. Rusijos Vyriausybė įvedė tam tikrų produktų, įskaitant vaisius ir daržoves, importo iš Sąjungos į Rusiją draudimą;
(2)
kad dėl to kilęs vaisių ir daržovių rinkos, kurioje susidarė dideli greitai gendančių produktų kiekiai, sutrikimas nevirstų dar didesniu arba ilgai trunkančiu rinkos sutrikimu, buvo priimtas Komisijos deleguotasis reglamentas (ES) Nr. 932/2014 (2). Jame nustatytos didžiausios paramos sumos, skiriamos už produktų pašalinimo iš rinkos, neprinokusių vaisių ir daržovių derliaus nuėmimo ir derliaus nenuėmimo veiksmus. Tame reglamente nustatytas mechanizmas vėliau buvo papildytas Komisijos deleguotajame reglamente (ES) Nr. 1031/2014 (3) nustatytomis priemonėmis - papildoma tiksline parama už tam tikrus produktų kiekius, apskaičiuotus remiantis įprastais eksporto į Rusiją kiekiais;
(3)
dėl Rusijos nustatyto importo draudimo ir toliau gresia didelis rinkos sutrikimo pavojus, nes staiga užsivėrus svarbiai eksporto rinkai smarkiai sumažėjo kainos. Susidarius tokiai rinkos padėčiai, vis dar atrodo, kad Reglamente (ES) Nr. 1308/2013 numatytų įprastų priemonių nepakanka. Todėl Deleguotajame reglamente (ES) Nr. 1031/2014 nustatyto paramos už tam tikrus produktų kiekius mechanizmo taikymo laikotarpį reikia pratęsti;
(4)
atsižvelgiant į apskaičiuotus produktų, kuriems importo draudimas turi poveikį, kiekius, Sąjungos finansinės paramos teikimo laikotarpį reikėtų pratęsti remiantis atitinkamų produktų kiekiais. Tie kiekiai kiekvienai valstybei narei turėtų būti apskaičiuojami remiantis vidutiniais atitinkamų produktų kiekiais, kuriuos atitinkama valstybė narė į Rusiją eksportavo per pastaruosius trejus metus šiais mėnesiais: vaisių - balandžio ir gegužės mėnesiais, daržovių - sausio-gegužės mėnesiais. Be to, dėl sezoninio eksporto į produktų, už kuriuos gali būti skiriama parama pagal Deleguotąjį reglamentą (ES) Nr. 1031/2014, sąrašą turėtų būti įtrauktos citrinos, kurių KN kodas 0805 50 10;
(5)
todėl Deleguotąjį reglamentą (ES) Nr. 1031/2014 reikėtų atitinkamai iš dalies pakeisti;
(6)
siekiant iš karto padaryti poveikį rinkai ir padėti stabilizuoti kainas, šis reglamentas turėtų įsigalioti jo paskelbimo dieną,
PRIĖMĖ ŠĮ REGLAMENTĄ:
1 straipsnis
Deleguotojo reglamento (ES) Nr. 1031/2014 pakeitimas
Deleguotasis reglamentas (ES) Nr. 1031/2014 iš dalies keičiamas taip:
1)
1 straipsnis iš dalies keičiamas taip:
a)
2 dalyje pridedamas šis r punktas:
„r)
citrinas, kurių KN kodas 0805 50 10.“
;
b)
3 dalis pakeičiama taip:
„3. 1 dalyje nurodyta parama apima veiksmus, atliekamus laikotarpiu, kuris suskirstomas taip:
a)
nuo 2014 m. rugsėjo 30 d. iki tos dienos, kai 2 straipsnio 1 dalyje nurodyti kiekiai išnaudojami kiekvienoje atitinkamoje valstybėje narėje, arba iki 2014 m. gruodžio 31 d., atsižvelgiant į tai, kuri data ankstesnė;
b)
nuo 2015 m. sausio 1 d. iki tos dienos, kai 2 straipsnio 1 dalyje nurodyti kiekiai išnaudojami kiekvienoje atitinkamoje valstybėje narėje, arba iki 2015 m. birželio 30 d., atsižvelgiant į tai, kuri data ankstesnė.“
2)
2 straipsnio 1 dalis pakeičiama taip:
„1. straipsnio 1 dalyje nurodyta parama valstybėms narėms skiriama už šiuos produktų kiekius:
a)
1 straipsnio 3 dalies a punkte nurodyto laikotarpio kiekiai nustatyti I priede;
b)
1 straipsnio 3 dalies b punkte nurodyto laikotarpio kiekiai nustatyti Ia priede.
1 straipsnio 3 dalies a punkte nurodytu laikotarpiu parama visose valstybėse narėse skiriama ir už produktų pašalinimo iš rinkos, neprinokusių vaisių ir daržovių derliaus nuėmimo ir derliaus nenuėmimo veiksmus, susijusius su vienu ar daugiau 1 straipsnio 2 dalyje nurodytų produktų, kaip nustatė valstybė narė, su sąlyga, kad atitinkamas papildomas kiekis neviršija 3 000 tonų kiekvienai valstybei narei.“
3)
9 straipsnis iš dalies keičiamas taip:
a)
1 ir 2 dalys pakeičiamos taip:
„1. Gamintojų organizacijos paraiškas išmokėti 4, 5 ir 6 straipsniuose nurodytą Sąjungos finansinę paramą teikia iki 2015 m. sausio 31 d. - dėl veiksmų, atliktų 1 straipsnio 3 dalies a punkte nurodytu laikotarpiu, ir iki 2015 m. liepos 31 d. - dėl veiksmų, atliktų 1 straipsnio 3 dalies b punkte nurodytu laikotarpiu.
2. Laikydamosi Įgyvendinimo reglamento (ES) Nr. 543/2011 72 straipsnyje nurodytos tvarkos, gamintojų organizacijos paraiškas išmokėti visą Sąjungos finansinę paramą, nurodytą šio reglamento 4 ir 6 straipsniuose, teikia iki 2015 m. sausio 31 d. - dėl veiksmų, atliktų šio reglamento 1 straipsnio 3 dalies a punkte nurodytu laikotarpiu, ir iki 2015 m. liepos 31 d. - dėl veiksmų, atliktų šio reglamento 1 straipsnio 3 dalies b punkte nurodytu laikotarpiu.“
;
b)
3 dalyje frazė „iki 1 dalyje nurodytos datos“ pakeičiama fraze „iki 1 dalyje nurodytų datų“.
4)
10 straipsnio 1 dalies pirmos pastraipos įžanginė dalis pakeičiama taip:
„Iki 2014 m. rugsėjo 30 d., 2014 m. spalio 15 d., 2014 m. spalio 31 d., 2014 m. lapkričio 15 d., 2014 m. lapkričio 30 d., 2014 m. gruodžio 15 d., 2014 m. gruodžio 31 d., 2015 m. sausio 15 d., 2015 m. sausio 31 d. ir 2015 m. vasario 15 d. valstybės narės Komisijai pateikia toliau nurodytą informaciją apie kiekvieną produktą, susijusią su 1 straipsnio 3 dalies a punkte nurodytu laikotarpiu, o iki 2015 m. rugsėjo 30 d., ne vėliau kaip kiekvieno mėnesio 15 d. ir paskutinę dieną, - toliau nurodytą informaciją apie kiekvieną produktą, susijusią su 1 straipsnio 3 dalies b punkte nurodytu laikotarpiu:“
.
5)
11 straipsnis pakeičiamas taip:
„11 straipsnis
Sąjungos finansinės paramos išmokėjimas
Sąjungos finansinė parama gali būti teikiama tik už valstybių narių išlaidas, susijusias su mokėjimais pagal šį reglamentą, kurias jos patiria iki šių datų:
a)
iki 2015 m. birželio 30 d. - už išlaidas, susijusias su 1 straipsnio 3 dalies a punkte nurodytu laikotarpiu atliktais veiksmais;
b)
iki 2015 m. rugsėjo 30 d. - už išlaidas, susijusias su 1 straipsnio 3 dalies b punkte nurodytu laikotarpiu atliktais veiksmais.“
6)
I priedo pavadinimas pakeičiamas taip:
„Didžiausi atskiroms valstybėms narėms skiriami produktų kiekiai, nurodyti 2 straipsnio 1 dalies a punkte“
.
7)
Įterpiamas Ia priedas, kurio tekstas pateikiamas šio reglamento I priede.
8)
III ir IV priedai pakeičiami šio reglamento II priedo tekstu.
2 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 19 d.

Labels: 17
19
5
3
6
18